  Виталий Пронин                                                                        Ижкарын егитъёслы сӥзем театръёс трос ӧвӧл - «Молодой человек», театрын шудо профессионалъёс,, «Ватка» театръёсын - артистэ дышетскымтэ адямиос. Но соослэн ужзы асьсэлы гинэ кулэ кадь. Мускоын радъяськись «Золотая Маска» фестивале пичи каръёсысь театръёслы туж шуг сюрыны. Соин йырин таяз арын фестивалез паськытатӥзы. Табере валтӥсь люкетаз сюрымтэ но со дыре ик ӟечтеатръёс «Маска плюс» фестивальын шудозы. Мартэ отчы мынозы Ижкарысь Les Partisans но Глазкарысь «Парафраз» театръёс. Шумпотоно кадь соослэн вормонзылы, но татын оло серекъялод, оло бӧрдод. Les Partisans театрлэн Муское мыныны уксёез ӧвӧл. Кивалтон ёзъёс соослы уг юртто. Ӧз луысал ке Les Partisans театр, кылдысал меда туала драматургияя но режиссурая центр, удмурт драматургияя школа. Егит драматургъёс вожмасько сюрыны Валерий Шергинлэн но Глеб Павлоидлэн дунтэк курсъёсазы но «Les Partisans» театре. Удмуртиысь туала драматургъёслэсь пьесаоссэс калык лыдӟонъёсазы быдэс зал люкаське, нош спектакльёссы сярысь веранэз ик ӧвӧл. Les Partisans театр Удмуртиын ассэ быгатӥз ни возьматыны, солы будыны кулэ - фестивальёсы потаны, мукет театръёслэсь шудэмзэс адӟыны. Но со понна кулэ вылӥослэсь юрттэт! Сыӵе ик югдур вал 1997-тӥ арын кылдэм удмурт егитъёслэн театренызы - «Иднакар» студиен. Мон али но тодӥсько на: борддорам соослэн «Тристан но Изольда» спектакльысьтызы постерез ошиське вал. Мон учкылӥ егит Алексей Ложкин шоры но малпалляй, кызьы теартъёстӥ ветлыса вылӥ культура борды кыстӥсько. Театрлы улыны но улыны кылдэмын вал. Отын егит Светлана Кибардина, Алексей Ложкин, Надежда Уткина шудӥзы. Но... Алигес Удмурт театрын пумиськон ортчиз. Артистъёс, критикъёс, гожъяськисьёс лӧптыса вераськизы удмурт егитъёслы экспериментальной инты кылдытон сярысь, кытын егит драматургъёс, режиссёръёс но актёръёс лулэз улӟытӥсь «бомба» лэсьтозы. Кылдозы трос пӧртэм туала спектакльёс, ортчылозы пьеса лыдӟонъёс. - Сыӵе театръёс тодмо луизы ни Россиысь пӧртэм каръёсын, - вера режиссёр «Тристан и Изольда» спектаклез пуктэм Ольга Александрова. -Туннэ егит драматургъёс туала темалы сӥзем пьеса гожто, ӵуказе сое актёръёс сцена вылын шудо ни. Интернетысь улон арня куспын театре выже. Егитъёслэн уггес поты ветлэмзы «традиционной мӧзмыт спетакльёсы». Мӧзмыт, малы ке шуоно ӧвӧл отын туала даурлэн выль шӧмез. Вылаз ик кулэ ялан вошъяськись программа, нош театръёсын арысь аре одӥг репертуар. Мукет ласянь, ветлозы меда со спектакльёсы удмурт егитъёс? Малы ке УдГУ-ысь «Ватка» театрлэн премьераяз ӝыны зал но калык уг люкаськы ук. Соос пӧлысь но ӝыныез - дышетӥсьёс но шудӥсьёслэн эшъёссы. Нош соос араз одӥг пол спектакль пукто. Одӥг пол! Али Удмурт театрысь актриса Валентина Бекманова удмурт кылосбуръя факультетысь егитъёсын аслэсьтыз спектакльзэ дася. Кӧня калык люкаськоз отчы? Мылкыд гинэ мед луоз, соку ваньмыз пӧрмоз. Павел Зорин но мар ке бордысен кутскиз ук. Нош табере Les Partisans театрлэсь спектакльёссэ возьмало но дунъяло. Мария Векшина Теги: учтеатр  